
Főbb gamma-sugárzó radioizotópok aktivitáskoncentrációjának vizsgálata két mecseki túraútvonal pihenőhelyein

Az embert élete során folyamatosan éri sugárzás. A természetes eredetű háttérsugárzás egyik fő forrás maga a Föld és a minket körülvevő természeti elemek, másik forrása pedig a világűr. Az emberi tevékenységtől is származhat sugárterhelés növekmény, ami egyrész származhat különböző tevékenységekből, pl. nukleáris robbantások, orvosi alkalmazások, de ide sorolhatók azok az ún. NORM (Naturally Occuring Radioactive Material) tevékenységek is, melyek a természetben előforduló radioizotópok egy-egy környezeti elemben, ill. egy-egy területen való feldúsulását eredményezhetik.
A különböző sugárzási terekből származó kockázat felmérésére szükség van az adott terület radiológiai állapotfelmérésére, melynek során a főbb terresztriális gamma-sugárzó izotópok jelenétét vizsgáljuk. A környezet állapotának és változásainak felmérésére egyre elterjedtebb a biomonitoring vizsgálatok alkalmazása, melyek során egy bioindikátor faj segítségével kapunk képet a fennálló sugárzási helyzetről. A mohák kedvező adottságaik miatt kiválóan alkalmasak bioindikátorként való alkalmazásra, számos területen alkalmazzák pl. nehézfémszennyezés kimutatására is, a levegő minőségének indikátoraként. (CULICOV, O. A., et al. 2005, VUKOVIĆ, Gordana, et al. 2014)
Munkám során a főbb terresztriális radionuklidok aktivitáskoncentrációját mértem fel két mecseki túraútvonal néhány környezeti eleme (talaj, víz, ill. moha) esetében. Választásomat a közeli, bezárt uránbánya jelenléte indokolta, arra a kérdésre kerestem a választ, hogy
mérhető-e emelkedett aktivitáskoncentráció az egyes környezeti elemekben. A túraútvonalakon vett környezeti mintákat mintaelőkészítést követően HPGe félvezető detektoros gamma-spektrometriai módszerrel mértem a mért értékeket Quantum GIS térinformatikai szoftver felhasználásával ábrázoltamm.
A mért és számított értékek alapján az óbányai talajmintákban K-40 izotópra átlagosan 486,55 Bq/kg, Th-232 esetében 55,52 Bq/kg, illetve Ra-226 esetében 35,46 Bq/kg érték adódik. A kővágószőlősi talajmintánál K-40 izotópra 869,33 Bq/kg, Th-232 tartalma 55,56 Bq/kg, míg Ra-226 tartalma 35,06 Bq/kg-nak adódik. Mohaminták esetében K-40 izotópra 218,85 Bq/kg és 671,31 Bq/kg, Th-232 esetében 291,38 Bq/kg és 101,72 Bq/kg, valamint Ra-226 esetében
60,07 Bq/kg és 42,77 Bq/kg aktivitáskoncentráció értékek adódnak. Ezen értékek az UNSCEAR 2008-as jelentésében szereplő világátlagokkal összevehetők. (UNSCEAR 2008)



